Die kykstof ‘stroom’ inFoto ter illustrasie. (Foto: Piotr Cichosz/Unsplash) Hetsy jy ’n slimfoon, slimtelevisie óf slimstokkie gebruik, toegang tot ’n wye verskeidenheid van interessante programme was nog nooit so maklik nie. Suid-Afrikaners het die geleentheid om bloot die televisie aan te skakel, hul gunstelingstromingsdiens te kies en hul jongste reeks of rolprent te geniet. Maroela Media bied jou ’n opsomming van beskikbare stromingsdienste in Suid-Afrika, hoeveel dit jou uit die sak gaan jaag en watter kykstof jy van elke diens kan verwag. Dié alombekende stromingsreus bied die kyker ’n verskeidenheid van oorspronklike en bekroonde inhoud. Suid-Afrikaners kan uit vier moontlike pakkette kies om toegang tot dié inhoud te kry. Die basiese, standaard- en premiumpakkette wissel tussen R99 en R199 ’n maand, terwyl ’n selfoonpakket jou slegs R49 uit die sak gaan jaag. Disney+, die mees onlangse stromingsreus wat Suid-Afrikaanse kassies getref het, se koste beloop R119 ’n maand of R1 190 ’n jaar. Hoewel die naam daarop dui dat die stromingsdiens slegs inhoud vir kinders beskikbaar het, moet kykers hulself nie daarteen blindstaar nie. Reekse soos Grey’s Anatomy, The Dropout en The Kardashians is op dié platform beskikbaar. Daar is ook trefferrolprente, oud en nuut, wat die hele gesin voor die kassie vasgenael gaan hou. Prime Video gaan jou R79 uit die sak jaag en sluit inhoud soos The Rings of Power, This is us en Downton Abbey in. Daar is ook talle bekende trefferflieks en ouer TV-reekse om die nostalgie aan te wakker op die plaform beskikbaar. Dié stromingsdiens is ’n gesamentlike poging van die BBC en ITV om Britse reekse en rolprente aan die wêreld beskikbaar te stel. Teen R99,99 kan jy onder meer Midsomer Murders, The Graham Norton Show en Line of Duty te siene kry. Hierdie stromingsdiens bied ’n verskeidenheid van internasionale en plaaslike rolprente en reekse om van te kies. Na gelang van die pakket wat jy kies, sal jy tussen R39,00 en R449,00 per maand vir dié diens moet opdok. Why Women Kill, Euphoria en Fynskrif kan onder meer op Showmax gekyk word. Die manne en vroue wat egter sport op hul kassie verkies, kan by Showmax Pro aansluit. Dié stromingsdiens gee kykers toegang tot sportinhoud en sal jou R225 uit die sak jaag indien jy dit op jou selfoon wil kyk en R449 indien jy dit op jou kassie wil geniet. Die sportinhoud sluit egter geen rugby of krieket in nie. eVod is ’n gratis stroomdiens wat talle Suid-Afrikaanse programme en rolprente aan kykers bied. Wrede Stad, Vierspel Vuurspel en Madam & Eve is van die titels wat op dié diens beskikbaar is. Teen R84,99 ’n maand sal jy toegang kry tot al die oorspronklike Apple-reekse en -rolprente. Acapulco, Ted Lasso en The Morning Show vorm deel van dié stroomdiens se kykprodukte. ’n Splinternuwe stromingsdiens, Universal+, sal op 14 Oktober via DStv beskikbaar wees. DStv-intekenare gaan deur hul Explora Ultra-dekodeerder of deur die opvangdiens, Catch Up, op die DStv-app na dié nuwe stromingsdiens se inhoud kan kyk. Paramount+ sal in 2023 in Suid-Afrika beskikbaar wees en jy sal enigiets tussen R100,00 en R150,00 daarvoor moet opdok. Amazing Race, Celebrity Big Brother en The Twilight Zone sal onder meer op dié diens beskikbaar wees. Indien Engelse kykstof nie jou hartsnare roer nie, is daar ’n wye verskeidenheid van Afrikaanse stromingsdienste wat kykers bederf. Talle Suid-Afrikaners is tog steeds geheg aan hul DStv-dekodeerders en beskou dit steeds as die enigste kykstofplatform. Daar is egter ’n wye verskeidenheid van pakkette om te kies wat sommige kykers ook die opsie gee om inhoud te stroom, slegs ’n dekodeerder te gebruik of ’n mengsel tussen die twee te kies.